*Artikel til Danmarks Biblioteker, nr. 1, 2018.*

*D. 29.1.2018.*

**”Ud af vagten” – et mobilt bibliotekstilbud udviklet sammen med borgerne**

Ideen er at skabe lokalt funderede, behovsorienterede biblioteker, som er mobile og dynamiske, og som understøtter ideerne i Aarhus om det lokale medborgerskab.

*" - vi kalder det "Mobiblioteket”, og det er faktisk kulminationen af mange års udadvendt og eksperimenterende arbejde i Aarhus Kommunes Biblioteker"* fortæller projektleder Helene Bruhn Schwartzman.

*" De konkrete redskaber er en lille lyseblå Tuk-Tuk-bil, tre el-ladcykler, biblioteksbokse og boghuse. Med disse værktøjer ”popper” vi op i parker, til byfesten, i indkøbscentret, på stranden og alle mulige andre steder, hvor borgerne og lokale samarbejdspartnere ønsker det, og hvor vi selv mener, Mobiblioteket, kan gøre en forskel!"*

Indholdet bliver designet i dialog med målgrupperne. Som udgangspunkt er det altid med udlån af en kerne af bøger, oprettelse af lånerkort, biblioteksprogrammer suppleret med Krea-aktiviteter, Quiz, smagsprøver og eksperimenterende ideer som ”lån en leg”, ”lån en lur”, ”lån en samtale” og ”lån os dine ideer”.

(Fakta-boks) Her et udsnit af steder, hvor Mobiblioteket har været:

Aarhus Pride, Vild Smag Festival, Åbningen af bynær havn, Rethink Activism, FoodFestival, Kvickly Aabyhøj, SuperBrugsen Lystrup, Jem&Fix, Kridthøj Torv, Diakonhøjskolen, Højbjerg, LærDansk Aarhus, AROS Triennial, Studiestartmessen, Kolonihaveforeningen Skovlunden, Risskov Torv, Trige Børnekulturfestival, Kulturbazar, Svampetur ved Ørnereden, Aarhus Streetfood m.fl.

(Fakta-boks) I projektperioden er der også etableret adskillige nye borgerbiblioteker med udlevering og afleveringsmuligheder hos nye målgrupper fx Aarhus City Sleep Inn, Levefællesskabet Herta, Vaskeriet – en øvebane for udviklingshæmmede, i havefællesskaber, boligblokke og på legepladser.

Medarbejderne fra Lokalbibliotekerne i Aarhus har talt med rigtig mange forskellige borgere om, hvad biblioteket kan være og hvad, der er vigtigt for dem.

*” Vi kunne også have sådan et (besøg) på værestedet, så kunne vi bytte alt muligt, og I kunne kigge forbi og læse højt!”* (Lars, sælger af Hus Forbi, og husvild de seneste 15 år) og han fortsætter til biblioteksmedarbejderen*: ” – der er ikke nogen, der har læst for mig, siden jeg var anbragt!”*

**Det giver værdi at flytte biblioteket ud af biblioteket**

*”Det at være på arbejde er også at gå UD – også fx om lørdagen. Det har løsnet op for forståelsen af ”at være på vagt”,* fortæller Helene Bruhn Schvartzman, - *” og at inddrage borgerne – hele tiden – er ikke noget, kollegerne stiller spørgsmålstegn ved!* og hun fortsætter: *- alle kolleger ved, hvad vi snakker om nu, og samtidig har vi afprøvet og lært af mange nye formidlingsformer. Tuk-Tuk bilen og cyklen bliver jo ved med at være til rådighed i arbejdet!”.*

*”Vi tænker lidt mere ud af boksen nu. Vi tør tage flere chancer – vi er ikke så forsigtige, som vi tidligere har været!” (*Citat Projektdeltager)

Er det blot bogbussen på en ny måde? *" - nej, det er her er meget mere! Vi kan mere, og vi er snarere et medborgercenter på hjul!"* (Citat. Projektdeltager).

**Nye formidlingsformer er afprøvet**

Nye måder at kontakte borgere på, brug af lokale kontaktpersoner og lokalområdernes FaceBook sider er blot nogle af metoderne.

Dertil har medarbejderne flittigt benyttet egen Facebook gruppe, som fungerer fint til hurtige informationer, sjov og inspiration.

*” - Og så vil vi fortsat benytte Design Tænkningen som en metode til fortsat udvikling. Det er en bevidsthed, og et helt grundlæggende element i arbejdet i Aakb*” fortæller Susanne Gilling, leder af lokalbibliotekerne, ”- m*ed dette projekt er den konstante fokus på brugerne blevet meget mere tydelig, og vi har fået endnu nogle redskaber til at videreudvikle vores tanker omkring Medborgercentre”.*

**Projektets kulturelle værdi**

Hvordan måler vi et projekts kulturelle værdi? Det kan være vanskeligt at måle de bløde værdier, som alle jo grundlæggende er enige om giver sammenhængskraft i et lokalsamfund.

Evaluator har bl.a. hentet inspiration i det engelske forskningsprojekt ”The Cultural Value Project” – hvor man forsøger at sætte ord på nogle af de værdifulde elementer, der kan opleves i forskellige kulturelle projekter og indsatser.

Nogle effekter af udviklingsforløbet ”Ud af Vagten” er:

* Øget kulturelt engagement – ikke bare internt i lokalbibliotekerne i Aarhus men også hos de borgere og sammenslutninger/foreninger/virksomheder, som der samarbejdes med
* Øget lokalt medborgerskab og samfundsdeltagelse
* Styrket lokal identitet og oplevelseskvalitet
* Flere kreative kompetencer er sat i spil blandt borgere og medarbejdere

Af e*valuator Hanne Marie Knudsen, konsulentfirmaet Knudsen Syd.*

Forslag til fotos og tekster:

1. (nr. 44) Medarbejdere tilbyder ansigtsmaling ved Aarhus Pride Festivalen

2. (nr. 23) Mobiblioteket ved Street Food festivalen.

3. (nr. 45) Borgere (husvild?) kan låne et boghus og opstille et egnet sted.

4. (nr. 14) Cyklen som et fleksibelt redskab.

5. (HMK foto) Ved evalueringskonferencen medvirkede deltagerne aktivt i videndeling og opsamling (Foto fra Dome of Vision)